钦定古今图书集成/理学汇编/经籍典/第052卷 > 后天位卦图
## 钦定古今图书集成/理学汇编/经籍典/第052卷 > 后天位卦图

此图中圆者，《河图》，外方者《洛书》也。盖文王取《洛书》之
奇数偶象，错综《河图》之偶数奇象，以重位八卦，然后
阴阳奇偶不偏，《易》之体用始备。何则？天地间数无偶，
象无奇，人皆曰“二、四、六、八、十偶也。”而不思二之前已
有一，则已成三矣。自二至十，数之皆然，故曰：“数无偶，
非奇不行。”天地间事事物物，有对有待，然后成象。谓
如有父斯有子之象，有子斯有父之象，有阴斯有阳
之象，有阳斯有阴之象，独则不成象矣。故曰：“象无奇，
非偶不立。”然《河图》之数十则偶也，其一六二七三八
四九五十，合而成象，则皆奇也，故先天卦止见《易》之
体，而用有未周；《洛书》之数九则奇也，其一九二八三
七四六，合而成象，则皆偶也，故文王取《洛书》，错综《河
图》而用之，然后阴阳奇偶，亭亭当当，而易之体用始
备。盖先合《河图》之一六为水位，坎于北；二七为火位，
离于南；三八为木位，震于东；四九为金位，兑于西；是
合《河图》老少四象，以位四正也。然其象合而皆奇，故
又取《洛书》“一含九”，以《河图》正北之一，含正西之九。九
乃三奇，干老阳数也。故位干于坎之右，附于西北，取
《洛书》“四含六”；以《河图》正西之四，含正北之六，六乃三
偶，坤老阴数也；故位坤于兑之右，附于西南，取《洛书》
二含八；以《河图》正南之二，含正东之八，八乃一偶二
奇，巽少阴数也。故位巽于离之右，附于东南，取《洛书》
三含七；以《河图》正东之三，含正南之七，七乃二偶一
奇，艮少阳数也，故位艮于震之右，附于东北。是又取
《洛书》错综《河图》之老少四象，以补四隅，而其象合而
皆偶，此亦四象生八卦也。由是一阴一阳，一奇一偶，
相为体用。由是东北子至巳，阳之方，干、坎、艮、震居之；
西南午至亥，阴之方，巽、离、坤、兑居之。阴阳各正其位，
动静互为其根，“四时行焉，百物生焉，故出”乎《震》，齐乎
《巽》，相见乎《离》，致役乎《坤》，说言乎《兑》，战乎《干》，劳乎坎，成
言乎艮，终而复始，生生化化，而《易》行乎天地之中矣。
图出于羲，书出于禹，文王错综之以重位八卦，是为
后天。故曰：“河出图，洛出书，圣人则之。”若夫《太元》则有
数无象而专用奇，故奇奇而无对待。《经世书》则有象
无数而专用偶，故偶偶而无变通，皆不免于一偏。